## Pravilnik o izmjenama i dopunama Pravilnika o uvjetima za davanje u zakup zdravstvenih ustanova primarne zdravstvene zaštite i lječilišta

### NN 1/1998 (5.1.1998.), Pravilnik o izmjenama i dopunama Pravilnika o uvjetima za davanje u zakup zdravstvenih ustanova primarne zdravstvene zaštite i lječilišta

# **MINISTARSTVO ZDRAVSTVA**

Na temelju članka 188. stavka 2. Zakona o zdravstvenoj zaštiti ("Narodne
novine" br. 1/97 - pročišćeni tekst) ministar zdravstva donosi

## **PRAVILNIK**

### **O IZMJENAMA I DOPUNAMA PRAVILNIKA O UVJETIMA ZA DAVANJE U ZAKUP ZDRAVSTVENIH USTANOVA PRIMARNE ZDRAVSTVENE ZAŠTITE I LJEČILIŠTA**

Članak 1.

U Pravilniku o uvjetima za davanje u zakup zdravstvenih ustanova primarne
zdravstvene zaštite i lječilišta ("Narodne novine" br. 6/96 i 29/97) u
članku 4. stavku 3. riječi: "jedinica zakupa dat će se u zakup putem natječaja
drugom zakupcu koji ispunjava uvjete iz članka 121. i 122. Zakona o zdravstvenoj
zaštiti" zamjenjuju se riječima: "u jedinicu zakupa ravnatelj zdravstvene
ustanove prima putem natječaja u radni odnos zdravstvenog djelatnika koji
ispunjava uvjete za obavljanje djelatnosti, koji ulazi u zakup nakon proteka
tri godine rada u toj jedinici zakupa".

Iza stavka 3. dodaje se novi stavak 4. koji glasi:

"Jedinica zakupa dat će se u zakup putem natječaja drugom zakupcu koji
ispunjava uvjete iz članka 127. i 128. Zakona o zdravstvenoj zaštiti ako
ravnatelj zdravstvene ustanove ne popuni radno mjesto za obavljanje djelatnosti
zbog smanjenog broja osiguranika na području tog doma zdravlja.

Dosadašnji stavak 4. postaje stavak 5.

Članak 2.

Iza članka 4. dodaje se članak 4a. koji glasi:

"Članak 4a.

"Ravnatelj doma zdravlja koji je izabrani doktor medicine ili doktor
stomatologije i ispunjava uvjete iz stavka 1. članka 4. ovoga Pravilnika,
može sklopiti ugovor o zakupu jedinice zakupa u kojoj kao izabrani doktor
obavlja zdravstvenu djelatnost za polovicu standardom propisanog broja
osiguranih osoba po timu za određenu zdravstvenu djelatnost kroz vrijeme
u kojem obavlja dužnost ravnatelja."

Članak 3.

U članku 5. stavku 1. broj: "3" zamjenjuje se brojem: "4".

Članak 4.

U članku 8. iza podstavka 9. dodaje se novi podstavak 10. koji glasi:

"- odredbu o obvezi zakupca da zaključi ugovor o radu s medicinskom
sestrom s kojom radi u timu sukladno ugovoru sa Hrvatskim zavodom za zdravstveno
osiguranje".

Dosadašnji podstavci 10., 11., 12., 13. i 14. postaju podstavci 11.,
12., 13., 14. i 15.

Članak 5.

U članku 14. stavku 1. podstavak 3. briše se.

Iza podstavka 11. dodaje se podstavak 12. koji glasi:

"- prostorije i medicinsko-tehnička i druga oprema neophodna za održavanje
nastave o čemu odluku donosi ministar zdravstva na prijedlog medicinskog,
stomatološkog odnosno farmaceutsko-biokemijskog fakulteta."

Iza stavka 2. dodaje se stavak 3. koji glasi:

"Jedinice zakupa iz stavka 1. ovoga članka u domovima zdravlja na demografski
ugroženim područjima te područjima s provedbom zdravstvene zaštite pod
posebnim uvjetima, po odobrenju ministra zdravstva privremeno se ne daju
u zakup ako zdravstveni djelatnici koji u njima rade ne žele zaključiti
ugovor o zakupu jedinice zakupa."

Članak 6.

Iza članka 14. dodaje se članak 14a. koji glasi:

"Članak 14a.

Prostorije i medicinsko-tehnička i druga oprema u kojima se obavlja
djelatnost primarne zdravstvene zaštite i u kojima se održavao dio nastave
za potrebe medicinskog, stomatološkog odnosno farmaceutsko-biokemijskog
fakulteta mogu se dati u zakup sukladno odredbama ovoga Pravilnika uz slijedeće
uvjete:

1. da su u njima zaposleni/rade zdravstveni djelatnici u kumulativnom
radnom odnosu sa nadležnim fakultetom, odnosno u ugovornom odnosu s fakultetom,

2. da postoji prijedlog i nastavna potreba medicinskog, stomatološkog
odnosno farmaceutsko-biokemijskog fakulteta za održavanje nastave,

3. da imaju sklopljeni ugovor sa Hrvatskim zavodom za zdravstveno osiguranje".

Članak 7.

U članku 15. podstavak 9. briše se.

Članak 8.

Iza članka 27. dodaju se članci 27a., 27b. i 27c. koji glase:

"Članak 27a.

Suglasnost ministra zdravstva o višku poslovnog prostora, odnosno o
prenamjeni prostora sukladno odredbi članka 190. Zakona o zdravstvenoj
zaštiti neće se dati domu zdravlja u kojem zdravstveni djelatnici rade
u smjenskom radu u prostoru iste ordinacije, odnosno ako rade u prostoru
za koji je nesporno da nije županijsko vlasništvo, ako je moguće preseljenje
tih zdravstvenih djelatnika u višak poslovnog prostora u kojem se ne obavlja
zdravstvena djelatnost.

Članak 27b.

Višak poslovnog prostora doma zdravlja daje se u zakup zdravstvenim
djelatnicima premještenim iz ordinacija iz članka 27a. ovoga Pravilnika
po prethodnoj suglasnosti ministra zdravstva, pod uvjetom da se time ne
ugrožava dostupnost zdravstvene zaštite osiguranika.

Jedinice zakupa iz stavka 1. ovoga članka daju se u zakup zdravstvenim
djelatnicima koji ispunjavaju uvjete iz stavka 1. članka 4. ovoga Pravilnika,
pri čemu se u vrijeme rada u jedinici zakupa uračunava rad u ordinacijama
iz članka 27a. ovoga Pravilnika.

Članak 27c.

Zakupac jedinice zakupa u postupku propisanom statutom zdravstvene ustanove
može se imenovati za člana Upravnog vijeća - predstavnika zdravstvenih
djelatnika ustanove".

Članak 9.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 011-01/97-01/1103
Urbroj: 534-02-30-97-0001
Zagreb, 30. prosinca 1997.

Ministar **prof. dr. sc. Andrija Hebrang,** v. r.

Pravilnik, NN 1/1998-10